kykNET beboet ná grappie oor Tourette-sindroomFoto: Facebook Die Uitsaaiklagtekommissie van Suid-Afrika (UKKSA) het kykNET met R30 000 beboet nadat lyers van Tourette-sindroom in ‘n program nageboots is.‏ “Die tribunaal het bevind dat die nabootsing ‘n ernstige aantasting was van die waardigheid van mense wat aan Tourette-sindroom ly, en dat die komiese aard van die episode die effek vererger het,” het die kommissie in sy uitspraak gesê. Die klag was oor twee episodes van kykNET se komediereeks, Proesstraat. Die program word sonder ‘n draaiboek en voor ‘n gehoor opgeneem. Op 10 Februarie en op 10 Maart het die aktrise Eliza Cawood aan twee van die akteurs gesê om te maak of hulle aan Tourette-sindroom ly. “Ons gevolgtrekking is dat die waardigheid van mense wat aan Tourette-sindroom ly aansienlik belangriker is as kunstenaarsvryheid,” het UKKSA gevind. “Ons is van mening die huidige geval was ernstig van aard.” kykNET moet die boete voor 31 Augustus betaal.